ডার্বি শুরুর আগেই বিতর্কে মোহনবাগান। তাও আবার টিকিট বিভ্রাটে জড়িয়ে। এমনিতে আইএসএলকে টক্কর দিতে এবার দুই প্রধানের সমর্থকরা ফেডারেশনকে জবাব দিতে চাইছেন ডার্বিতেই। তাই ডার্বি-উত্তাপে ভালভাবেই নিজেদের সেঁকে নিতে চাইছেন সমর্থকরা। টিকিট নিয়ে সমর্থকদের চাহিদা তাই তুঙ্গে।
অনলাইনেও এই প্রথমবার টিকিট বিক্রির ব্যবস্থা করেছে আয়োজক মোহনবাগান। সমর্থকরা অনলাইনে টিকিটের প্রাথমিক বুকিং সেরে রিডেম্পশনের জন্য জড়ো হয়েছিলেন তাঁবুতে বৃহস্পতিবারে। সেখানেই সমর্থকদের কাছে রীতিমতো ‘ভিলেন’ ক্লাবকর্তারা। আসলে ঘণ্টার পর ঘণ্টা লাইন দিয়ে অনেকেই টিকিট হাতে পাননি।
কেউ কেউ তিন-থেকে চার ঘণ্টা লাইন দিয়ে দাঁড়িয়েছেন। তবে তাতে হাতে এসে পৌঁছোয়নি টিকিট। সমস্যা কোথায়? লাইনে দাঁড়ানো এক সমর্থক বলছিলেন, ‘‘আসলে বলা হয়েছিল নিজের পরিচয়পত্র সমেত অনলাইনে টিকিট কাটার উপযুক্ত প্রমাণ নিয়ে টিকিট কাটতে হবে। তাই ক্লাব থেকেই সংগ্রহ করতে হবে। তবে অনেকেই বন্ধু-বান্ধবদের টিকিটও সংগ্রহ করছিলেন। এতেই লাইনে প্রতীক্ষা বাড়ে।’’ পাশাপাশি অনেকের অভিযোগ, একটি মাত্র কাউন্টার থেকেই টিকিট দেওয়া হয়েছে।

মোহনবাগান তাঁবুতে লম্বা লাইন। — সংগৃহীত ছবি
এমন অভিযোগের কথা কার্যত স্বীকার করে নিয়েই শীর্ষ কর্তা দেবাশিস দত্ত বলে দিলেন, ‘‘এক একজন সমর্থক ৩০-৪০টি করে টিকিট কেটেছেন। সেগুলি দিতে গিয়েই সময় লেগেছে। তবে ময়দানি ফুটবলে অনলাইনে টিকিট দেওয়ার ঘটনা এবারেই প্রথম। তাই এটা এমন কোনও সমস্যা নয়।’’
এদিকে, শুক্রবার থেকেই ইস্টবেঙ্গল মেম্বারদের ফ্রি-টিকিট দেওয়া হবে ক্লাব তাঁবুতে দুপুর দুটো থেকে। মোহনবাগান প্রতিপক্ষ ক্লাবের সদস্যদের জন্য কত টিকিট পাঠাচ্ছে তা অবশ্য এখনও জানা যায়নি।
ডার্বির আগে এমন উন্মাদনা অবশ্য স্বাভাবিক। টিকিট-বিভ্রাট কাটিয়ে ‘আয়োজক’ মোহনবাগান ডার্বিতে ছাপ ফেলতে পারে কি না, সেটাই আপাতত দেখার।